Լևեն Կուրզավա

**Լևեն Կուրզավա** (, ), ֆրանսիացի պրոֆեսիոնալ ֆուտբոլիստ։ Ներկայումս հանդես է գալիս Պարի Սեն-Ժերմենի և Ֆրանսիայի ազգային հավաքականի կազմում։ Խաղում է ձախ պաշտպանի դիրքում։

## Ակումբային կարիերա
### Մոնակո
Կուրզավան Մոնակոյի ակադեմիայի սան է։ Իր պրոֆեսիոնալ դեբյուտը նշեց 2010 թվականի սեպտեմբերի 22-ին՝ թիմի մեկնարկային կազմում խաղադաշտ դուրս գալով Ֆրանսիայի լիգայի գավաթի Լանսի դեմ խաղում։ Առաջին հանդիպումը Լիգա 1-ում անցկացրեց սեպտեմբերի 25-ին՝ Լորյանի դեմ խաղում։ 2011 թվականի մայիսի 1-ին ֆրանսիացին հեռացվեց խաղադաշտից Սենտ-Էտիենի դեմ խաղում՝ ստանալով երկրորդ դեղին քարտը հանդիպման 60-րդ րոպեին։ Իր առաջին մրցաշրջանում Կուրզավան անցկացրեց 6 հանդիպում, իսկ Մոնակոն դուրս մնաց Ֆրանսիայի առաջնությունից։

2012-13 մրցաշրջանում Մոնակոն հաղթեց Լիգա 2-ը՝ վերադառնալով Ֆրանսիայի բարձրագույն դիվիզիոն։ Իր առաջին գոլը պրոֆեսիոնալ կարիերայում Կուրզավան խփեց 2013 թվականի դեկտեմբերի 14-ին՝ Գենգանի դեմ խաղում։ 2014 թվականի հունվարի 10-ին ֆրանսիացին գոլ խփեց Մոնպելիեի դեմ խաղում, իսկ հանդիպումն ավարտվեց 1-1 հաշվով։ Փետրվարի 1-ին Կուրզավան գոլի հեղինակ դարձավ Լորյանի դեմ հանդիպման 87-րդ րոպեին՝ փրկելով Մոնակոյին պարտությունից։ Փետրվարի 21-ին նա գոլ խփեց Ռեյմսի դեմ խաղի 90-րդ րոպեին՝ 3-2 հաշվով հաղթանակ պարգևելով իր թիմին։ 2013-14 մրցաշրջանում Կուրզավան անցկացրեց 29 հանդիպում՝ դառնալով 5 գոլի ու 3 գոլային փոխանցման հեղինակ և ընդգրկվելով Լիգա 1-ի խորհրդանշական հավաքականում։

Իր առաջին հանդիպումը եվրոպական առաջնություններում Կուրզավան անցկացրեց 2014 թվականի սեպտեմբերի 16-ին՝ թիմի մեկնարկային կազմում խաղադաշտ դուրս գալով Չեմպիոնների Լիգայի խմբային փուլի Բայեր Լևերկուզենի դեմ խաղում։ 2014-15 մրցաշրջանում Մոնակոն զբաղեցրեց երրորդ հորիզոնականը Լիգա 1-ում՝ զիջելով Պարի Սեն-Ժերմենին և Օլիմպիկ Լիոնին։ 2015 թվականի ամռանը ֆրանսիացին գոլի հեղինակ դարձավ Չեմպիոնների Լիգայի որակավորման երրորդ փուլի Յանգ Բոյզի դեմ երկու խաղերում՝ օգնելով իր թիմին անցնել հաջորդ փուլ։ Մոնակոյի կազմում Կուրզավան անցկացրեց 96 հանդիպում՝ դառնալով 8 գոլի և 9 գոլային փոխանցման հեղինակ։

### Պարի Սեն-Ժերմեն
2015 թվականի օգոստոսի 27-ին Կուրզավան 5 տարվա պայմանագիր կնքեց Պարի Սեն-Ժերմենի հետ։ Ակումբը նրա համար վճարեց 23 միլիոն եվրո։ Իր դեբյուտը նշեց սեպտեմբերի 11-ին՝ փոխարինելով Մաքսվելին Բորդոյի դեմ խաղում։ Իր առաջին գոլը ՊՍԺ-ի կազմում խփեց հոկտեմբերի 25-ին՝ Սենտ-Էտիենի դեմ խաղում։ 2016 թվականի փետրվարի 3-ին ֆրանսիացին գոլի և գոլային փոխանցման հեղինակ դարձավ Լորյանի դեմ խաղում։ Ապրիլի 23-ին նա թիմի մեկնարկային կազմում խաղադաշտ դուրս եկավ Ֆրանսիայի լիգայի գավաթի եզրափակչի Լիլի դեմ խաղում՝ օգնելով Պարի Սեն-Ժերմենին հաղթել 2-1 հաշվով և նվաճել գավաթը։ Իր առաջին մրցաշրջանում Կուրզավան անցկացրեց 25 հանդիպում՝ դառնալով 3 գոլի և 5 գոլային փոխանցման հեղինակ, իսկ ՊՍԺ-ն հաղթեց Ֆրանսիայի առաջնությունը։

2016 թվականի օգոստոսի 6-ին Կուրզավան գոլի և գոլային փոխանցման հեղինակ դարձավ Ֆրանսիայի սուպերգավաթի Օլիմպիկ Լիոնի դեմ խաղում՝ օգնելով Պարի Սեն-Ժերմենին հաղթել 4-1 հաշվով և նվաճել գավաթը։ Օգոստոսի 12-ին ֆրանսիացին խփեց Բաստիայի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ 2017 թվականի մարտի 8-ին Կուրզավան ինքնագոլի հեղինակ դարձավ Չեմպիոնների Լիգայի 1/8 եզրափակչի Բարսելոնայի դեմ խաղում, իսկ ՊՍԺ-ն պարտվեց 6-1 հաշվով՝ դուրս մնալով պայքարից։ Ապրիլի 1-ին նա թիմի մեկնարկային կազմում խաղադաշտ դուրս եկավ Ֆրանսիայի լիգայի գավաթի եզրափակչի Մոնակոյի դեմ խաղում՝ օգնելով իր թիմին հաղթել գավաթը։ 2016-17 մրցաշրջանում Կուրզավան անցկացրեց 26 հանդիպում՝ դառնալով 3 գոլի և 7 գոլային փոխանցման հեղինակ։

2017 թվականի հուլիսի 29-ին Կուրզավան թիմի մեկնարկային կազմում խաղադաշտ դուրս եկավ Ֆրանսիայի սուպերգավաթի Մոնակոյի դեմ խաղում՝ օգնելով Պարի Սեն-Ժերմենին հաղթել 2-1 հաշվով և նվաճել գավաթը։ Հոկտեմբերի 31-ին՝ Չեմպիոնների Լիգայի խմբային փուլի Անդերլեխտի դեմ խաղում ֆրանսիացին ձևակերպեց իր կարիերայի առաջին հեթ-տրիկը՝ դառնալով Չեմպիոնների Լիգայի պատմության առաջին պաշտպանը, ով 3 գոլ է խփել առաջնության մեկ խաղում։ 2017-18 մրցաշրջանում Կուրզավան անցկացրեց 28 հանդիպում՝ դառնալով 5 գոլի և 4 գոլային փոխանցման հեղինակ, իսկ Պարի Սեն-Ժերմենը տեղական տրեբլ նվաճեց՝ հաղթելով Ֆրանսիայի գավաթը, Ֆրանսիայի լիգայի գավաթը և Ֆրանսիայի առաջնությունը։

2018 թվականի սեպտեմբերին Կուրզավան մեջքի վիրահատություն տարավ՝ բաց թողելով 4 ամիս։ 2019 թվականի փետրվարի 20-ին ֆրանսիացին գոլի և գոլային փոխանցման հեղինակ դարձավ Մոնպելիեի դեմ խաղում՝ օգնելով իր թիմին հաղթել 5-1 հաշվով։ Ապրիլի 27-ին նա մնաց պահեստայինների նստարանին Ֆրանսիայի գավաթի եզրափակչի Ռենի դեմ խաղում, իսկ Պարի Սեն-Ժերմենը պարտվեց հետխաղյա 11-մետրանոցների հարվածաշարում։ 2018-19 մրցաշրջանում Կուրզավան անցկացրեց 21 հանդիպում՝ դառնալով 1 գոլի և 3 գոլային փոխանցման հեղինակ, իսկ ՊՍԺ-ն կրկին հաղթեց Ֆրանսիայի առաջնությունը։

## Միջազգային կարիերա
Կուրզավայի հայրը Գվադելուպայից էր, իսկ մայրը ուներ լեհական արմատներ, և նա կարող էր հանդես գալ Լեհաստանի ազգային հավաքականում։ Կուրզավան ներկայացրել է Ֆրանսիան տարբեր տարիքային երիտասարդական հավաքականներում։ 2014 թվականի հոկտեմբերի 14-ին՝ Եվրոպայի մինչև 21 տարեկանների առաջնության որակավորման փուլի Շվեդիայի դեմ խաղում խփած գոլից հետո Կուրզավան տոնեց գոլը՝ ծաղրելով շվեդ խաղացողներին։ Քիչ անց Շվեդիան գոլ խփեց և երկու խաղերի արդյունքում հաղթեց 4-3 հաշվով՝ դուրս թողելով Ֆրանսիային պայքարից։ Շվեդիան հաղթեց առաջնությունում և ամբողջ թիմը սկսեց տոնել հաղթանակը Կուրզավայի նման։

Ֆրանսիայի ազգային հավաքական Կուրզավան առաջին անգամ հրավիրվեց 2014 թվականի նոյեմբերին՝ հայտավորվելով վնասվածք ստացած Բենուա Տրեմուլինասի փոխարեն Ալբանիայի և Շվեդիայի դեմ խաղերի համար։ Իր դեբյուտը ազգային հավաքականում նշեց նոյեմբերի 14-ին՝ փոխարինելով Լյուկա Դինին Ալբանիայի դեմ խաղում։ Առաջին հանդիպումը հավաքականի մեկնարկային կազմում անցկացրեց նոյեմբերի 18-ին՝ Շվեդիայի դեմ խաղում։ Իր առաջին գոլը Ֆրանսիայի կազմում Կուրզավան խփեց 2016 թվականի սեպտեմբերի 1-ին՝ Իտալիայի դեմ ընկերական խաղում և այս խաղում դառնալով նաև գոլային փոխանցման հեղինակ։

## Կարիերայի վիճակագրություն
### Ակումբային վիճակագրություն
*2019 թվականի սեպտեմբերի 12-ի դրությամբ*

### Միջազգային վիճակագրություն
*2019 թվականի սեպտեմբերի 12-ի դրությամբ*

### Միջազգային գոլեր

## Նվաճումներ
### Ակումբային
**Մոնակո**

*Լիգա 2. 2012–13

**Պարի Սեն-Ժերմեն**

* Լիգա 1. 2015–16, 2017–18, 2018–19
* Ֆրանսիայի լիգայի գավաթ. 2015–16, 2016–17, 2017–18
* Ֆրանսիայի գավաթ. 2015–16, 2016–17, 2017–18
* Ֆրանսիայի սուպերգավաթ. 2016, 2017, 2018, 2019

### Անհատական
* Լիգա 1-ի խորհրդանշական հավաքական. 2013–14

## Ծանոթագրություններ

## Արտաքին հղումներ
* Կուրզավան պաշտոնական Տվիտերի էջը
* Կուրզավան պաշտոնական Ինստագրամի էջը
* Կուրզավան transfermarkt-ում
* Կուրզավան soccerbase.com-ում
* Կուրզավան WhoScored.com կայքում
* Կուրզավան Պարի Սեն-Ժերմենի պաշտոնական կայքում
* Կուրզավան Լիգա 1-ի պաշտոնական կայքում
* Կուրզավան ՈՒԵՖԱ-ի պաշտոնական կայքում
* Կուրզավան Ֆրանսիայի ֆուտբոլի ֆեդերացիայի կայքում

Կատեգորիա:Մոնակոյի ֆուտբոլիստներ
Կատեգորիա:Պարի Սեն-Ժերմենի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Ֆրանսիայի հավաքականի ֆուտբոլիստներ
Կատեգորիա:Ֆրանսիացի ֆուտբոլիստներ